text: Flere indbrud end sidste år
  25 december 2011 kl. 08.59
  Syd- og Sønderjyllands Politi melder om et stigende antal indbrud i forhold til sidste år.
  Én af TV SYD-sendeområdets to politikredse melder om en stigning i antal indbrud i forhold til sidste år. 
  Syd- og Sønderjyllands Politi vil ikke melde et præcist antal ud før efter julen, hvor alle er kommet hjem og har fået anmeldt indbruddet. Men allerede nu kan vagtchef Ole Hillerup dog konstatere, at det er flere end sidste år. 
  - Vi var jo begunstiget af vejret sidste år. Det var hamrende koldt og flere meter sne. Og ligesom det er til bøvl for borgerne, så er giver det også besvær for indbrudstyvene, siger vagtchefen. 
  I resten af landet går der overordnet set i den rigtige retning. Det kan man læse mere om i en ritzau-artikel et andet sted på hjemmesiden. 
  Sendeområdets anden politikreds Sydøstjyllands Politi venter også til den 27., før der kommet et præcist tal. Her er der på nuværende tidspunkt ikke et overblik over i hvilken retning det går. 
  Fra begge politikredse er meldingen, at indbruddene er jævnt fordelt over hele landsdelen.
  